**МЕСЯЦА НОЯБРЯ В 3-Й ДЕНЬ**

**СВЯЩЕННОМУ́ЧЕНИКА СЕ́РГИЯ КЕ́ДРОВА**

НА ВЕЛИЦЕЙ ВЕЧЕРНИ

На Го́споди, воззва́х: стихи́ры, глас 2.

Подо́бен: Егда́ от Дре́ва:

Све́тиши Отечеству твоему́ присно,/ сла́вный Се́ргие священному́чениче,/ покрыва́яй ны от па́губы враго́в/ и льсти демонския лукавыя,/ темже, упование на заступление твое возложивше,/ днесь торжествуим память твою,/ честны́й защи́тниче наш,/ ве́рою и любо́вию поя́ Го́спода,/ тя просла́вльшаго.

Яви́лся еси́ во время благопотребно/ му́ченик Христо́в и́стинен,/ опрощении грехов убивающих тя моляся;/ сего ради, дерзновение пред Господем стяжав,/ вознеси молитвы наша ко Престолу Его,/ да прии́мем, и́хже про́сим:/ спасе́ние душа́м и земли Московстей заступление,/ ве́рою и любо́вию поя́ Го́спода,/ тя просла́вльшаго.

Христовы заповеди в сердце нелицемерно храня,/ милостыню тайно творил еси;/ слово истины проповедуя,/ на путь страданий небоязненно вступил еси/ и живот свой за истину положил еси./ Темже обетования Христа Господа,/ Иже есть Истина, Путь и Живот,/ ныне восприемлеши/ и молишися о душах наших.

И́ны стихи́ры, глас 6.

Подо́бен: Все отло́жше:

Вся собра́ к веселию верныя/ священная и славная па́мять Се́ргия,/ священному́ченика и христопропове́дника,/ обличи́телянечести́вых/ и правосла́вных преда́ний кре́пкаго храни́теля,/ да́же до сме́рти пострада́вшаго,/ и ны́не моля́щагося о душа́х на́ших.

Богому́дре и богоприя́тне Се́ргие,/ добропобедный во́ине Христа́ Бо́га,/ ты, глаголы жизни вечныя благовествуя,/ чада твоя добре упасл еси/ и веры ради даже до крове пострадал еси,/ днесь же, предстоя Престолу Божию,/ молися о душа́х на́ших.

Созда́тель твой Госпо́дь,/ от чре́ва ма́терня избра́ тя, отче Сергие,/ пропове́дати и́мя Его́ пред все́ми людьми́/ и Безкро́вную Же́ртву приносити,/ напосле́док и самому́ закла́тися,/ Тойже и даде́ тебе́ си́лу и кре́пость/ вся до конца претерпети./ Ны́не же я́ве зри́ши Его́ лицем к лицу/ и мо́лишися о душа́х на́ших.

Сла́ва, глас 1:

Ве́лиим Твои́м милосе́рдием, Христе́,/ кровь Твою́ за ны пролия́л еси́,/ и па́ки милосе́рдуеши о нас,/ подава́я рабо́м Твои́м, Бла́же,/ кровь свою́ пролия́ти за Тебе́./ Те́мже у́бо мо́лим Тя:/ моли́твами священному́ченика Твоего́ Се́ргия,/ даждь нам мужественне испове́дати Тя Творца́/ и по обетованию прейти́ от жи́зни вре́менныя/ к ве́чному зре́нию лица́ Твоего́.

И ны́не, Богоро́дичен, глас то́йже: Всеми́рную сла́ву:

Вход. Проки́мен дне.

И чте́ния общая священномученику XX века.

1. Деяний (гл. 4): Во дни о́ны, глаго́лющим апо́столом к лю́дем:

2. Деяний (гл. 4): Во дни о́ны, ви́дяще иуде́и Петро́во разуме́ние:

3. Деяний (гл. 4): Во дни о́ны, отпуще́на бы́вша апо́стола:

На лити́и стихи́ры, глас 1:

Весели́мся о Го́споде, лю́дие,/ ра́дуимся, све́тло оде́ющеся,/ приходя́ще в па́мять блаже́ннаго Се́ргия,/ днесь бо с на́ми и с Небе́сными во́и,/ предстои́т Престо́лу огнезра́чному Царя́ Христа́/ и при́сно мо́лится о душа́х на́ших.

Сла́ва, глас 8:

Про́стым о́ком души́ твоея́,/ свя́тче Бо́жий, Се́ргие,/ сама́го себе́ све́тла соблю́л еси/ и свети́льник милосердия пастве твоей явился еси́,/ никогдаже гре́шнаго отвраща́яся,/ но обетованием милости Христовы к покаянию воздвигая./ Ныне же у Престола Божия молишися/ помиловатися душам нашим.

И ны́не, Богородичен, глас то́йже.

Подо́бен: О, пресла́внаго чудесе́:

О, пресла́внаго чудесе́!/ Небесе́ и земли́ Цари́ца,/ от святы́х сро́дников на́ших умоля́емая,/ до ны́не зе́млю Ру́сскую покрыва́ет/ и ли́ка Своего́ изображе́нии ми́лостивно обогаща́ет./ О, Влады́чице Держа́вная!/ Не преста́ни и на бу́дущее вре́мя/ во утвержде́ние на Руси́ Правосла́вия/ ми́лости и чудеса́ излива́ти до ве́ка. Ами́нь.

На стихо́вне стихи́ры, глас 8:

Что́ тя нарече́м, священному́чениче, Се́ргие?/ Апо́столов ли подражателя, я́ко лю́дем Христа́ возвести́л еси́?/ Иерея ли Божия, я́ко безкро́вную же́ртву Ему́ при́сно приноси́л еси́?/ Му́ченика ли, я́ко кровь твою́, блаже́нне, пролия́л еси́?/ Сего ради Престо́лу Божию предстоиши со всеми святыми,/ и́хже мно́гая имена́/ и пребо́льшая дарова́ния,/ моли́ спасти́ся душа́м на́шим.

Стих: Свяще́нницы Твои́ облеку́тся в пра́вду/ и преподо́бнии Твои́ возра́дуются.

Заключе́ну ти бы́вшу в темни́цу,/ священному́чениче блаже́нне,/ вся весь твоя́ потрясе́ся, реку́щи:/ что сие́ есть, и что нам бу́дет,/ и что зна́мение ско́рбное сие́?/ Наро́ди же глаго́лаху:/ яве скорбь сия́ к сме́рти./ Мы же, собра́вшеся в пречестне́м хра́ме сем,/ мо́лим тя, Се́ргие свя́те:/ сподо́би нас в тве́рдом испове́дании вся терпети/ и моли́ спасти́ся душа́м наши́м.

Стих: Честна́ пред Го́сподем/ смерть преподо́бных Его́.

Челове́к зван и избра́н был еси́,/ священному́чениче Се́ргие блаже́нне,/ добро́тою бо души твоея и ми́лостию/ одея́ние бра́чное стяжал еси/ и многая чада твоя в вере укрепил еси./ Ныне же на пире брачнем Агнца/ с новомученики Бутовскими веселишися/ и молиши спасти́ся душа́м на́шим.

Слава, глас тойже:

Отче священному́чениче Се́ргие!/ О тебе́ ра́дуемся пред Бо́гом на́шим/ и, сконча́ние жи́зни твоея пресла́вно почита́юще,/ на по́мощь твою́ уповаем/ и во умилении сердец наших сице вопием:/ испра́ви пути́ на́ша по за́поведем Господним,/ да, любо́вию друг ко дру́гу избы́точествующе,/ непоро́чны во святы́ни утвердимся/ в прише́ствие Го́спода на́шего Иису́са Христа́,/ Емуже слава во веки.

И ны́не, Богоро́дичен, глас то́йже: Безневе́стная Де́во:

Тропа́рь, глас 3:

Це́ркве Ру́сския сто́лпе непоколеби́мый,/ священному́чениче Се́ргие,/ Таин Божиих совершителю и доблий страдальче,/ Бо́гу от ю́ности верно послужи́вый,/ предста́тельством Бо́жия Ма́тере от боле́зни исцеле́вый,/ в темни́це многая мучения претерпе́вый/ и за Христа́ да́же до кро́ве пострада́вый,/ не преста́й Ему́ моли́тися,/ да спасе́т души наша,/ я́ко Человеколю́бец.

Сла́ва, и ны́не, Богоро́дичен: Тя хода́тайствовавшую спасе́ние:

НА УТРЕНИ

На Бог Господь: тропарь дважды.

Слава, и ныне: Богородичен.

По 1-м стихосло́вии седа́лен, глас 1.

Еще́ ти су́щу на земли́ с на́ми, священному́чениче Се́ргие приснопева́еме, поуче́нием Господа Иисуса Христа внимал еси. Ны́не же, в Вышних Ему предстоя, не престай моляся о любовию тя славящих.

Сла́ва, и ны́не, Богоро́дичен:

Наде́ждо христиа́н, Всесвята́я Де́во, Его́же роди́ла еси́, Бо́га, па́че ума́ и сло́ва, непреста́нно моли́ с Небе́сными си́лами дарова́ти отпуще́ние согреше́ний всем нам и исправле́ние жития́, ве́рою и любо́вию Тя сла́вящим.

По 2-м стихосло́вии седа́лен, глас 3.

Во всем блага пастве твоей ища, душу твою за ню положил еси, Сергие досточудне. Мы же, зряще тя доброде́тели вся́ческими укра́шена и вели́ка ве́рою, помощника скораго в скорбех тебе обретаем, и Бога, дивнаго во святых Своих, славим.

Сла́ва, и ны́не, Богоро́дичен:

Красоте́ де́вства Твоего́, и пресве́тлой чистоте́ Твое́й, Гаврии́л удиви́вся, вопия́ше Ти, Богоро́дице: ку́ю Ти похвалу́ принесу́ досто́йную; что же возимену́ю Тя; недоумева́ю и ужаса́юся. Те́мже, я́ко повеле́н бых, вопию́ Ти: ра́дуйся, Благода́тная.

Велича́ние:

Велича́ем тя,/ священному́чениче Се́ргие,/ и чтим честна́я страда́ния твоя́,/ я́же за Христа́ во утвержде́ние на Руси́ Правосла́вия/ претерпе́л еси́.

Псало́м избра́нный: Бог нам Прибе́жище и Си́ла:

По полиеле́и седа́лен, глас 8:

О, дивнаго смотрения Божия! Како первее жертву безкровную благоговейне совершая, послежде, яко всеплодие, себе самаго в жертву живую принесл еси, священномучениче Сергие! Мы же, веселия духовнаго исполненнии, со умилением зовем ти: моли́ Христа Бога, верным даже до смерти нам пребыти Ему.

Сла́ва, и ны́не, Богоро́дичен:

Яко Де́ву и еди́ну в жена́х, Тя, без се́мене ро́ждшую Бо́га пло́тию, вси ублажа́ем ро́ди челове́честии: Огнь бо всели́ся в Тя Божества́, и я́ко Младе́нца млеко́м пита́еши Зижди́теля и Го́спода. Тем А́нгельский и челове́ческий род досто́йно сла́вим пресвято́е Рождество́ Твое́ и согла́сно вопие́м Ти: моли́ Христа́ Бо́га согреше́ний оставле́ние дарова́ти покланя́ющимся ве́рою пресвято́му Рождеству́ Твоему́.

Степе́нна, 1-й антифо́н 4-го гла́са. Проки́мен, глас 4: Проидо́хом сквозе́ огнь и во́ду,/ и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние: Ева́нгелие Матфе́а, зача́ло 36.

По 50-м псалме́ стихи́ра, глас 6:

Я́ко иере́й принося́ Же́ртву Безкровную,/ напосле́док сам себе́ в же́ртву живу́ю прине́сл еси́,/ мы же, чада твоя, со умилением вопие́м:/ отче Се́ргие священному́чениче,/ при́сно ко Го́споду моли́ся,/ мир лю́дем дарова́ти/ и душам нашим велию милость.

Кано́н Богоро́дицы, глас 4: Сотрясо́шася лю́дие, смято́шася язы́цы: Творе́ние Иоа́нна Дамаскина́. И кано́н, священному́ченика Се́ргия, глас то́йже.

Песнь 1

Ирмо́с: *Триста́ты кре́пкия,/ Рожде́йся от Де́вы,/ безстра́стия во глубине́/ души́ трича́стное потопи́, молю́ся,/ да Тебе́, я́ко в тимпа́не,/ во умервщле́нии телесе́/ побе́дное воспою́ пе́ние.*

Человеколю́бче, Христе́, всех Царю́! Сподо́би ны, гре́шныя, воспе́ти ны́не песнь пресла́вному му́ченику Твоему, ве́ры ради убие́нному и страданьми своими Тя прославльшему.

От избы́тка се́рдца глаго́лем усты́ нашими пе́сненныя сия́ хвалы́, Се́ргие богоприя́тне, да поне́ от слове́с наших оправди́мся, чту́щии твою́ па́мять ве́рно.

От Твои́х Твоя́ прие́мляй, Иже волею принеслся еси за ны, Го́споди, приими́ сродника на́шего Се́ргия, вознося́щаго ны́не моли́твы пред огнезра́чным Престо́лом Твои́м.

Богородичен: Де́во Всепе́тая, Богоро́дице, ро́ждшая Преве́чное Сло́во, Христа́, моли́ся при́сно о нас, недосто́йных рабе́х Твои́х.

Катава́сия: *Отве́рзу уста́ моя́:*

Песнь 3

Ирмо́с: *С высоты́ снизше́л еси́ во́лею на зе́млю/ превы́шше вся́каго нача́ла/ и смире́нное возне́сл еси́/ из а́да преиспо́дняго/ естество́ челове́ческое,/ несть бо свят, па́че Тебе́, Человеколю́бче.*

Иерусали́мстей ико́не Пресвятыя Влады́чицы во дни боле́зни твоея, му́чениче, мольбы́ возсыла́ше супружница твоя́, и услы́шана бысть моли́тва ея́, да послу́жиши Бо́гу и Це́ркви, и кровь свою́ пролие́ши за Христа́, излия́вшаго за нас Кровь Свою́.

Воста́в от одра́ боле́зни твоея́, преблаже́нне Се́ргие, Еди́ному Христу́ Бо́гу верно послужил еси, Предста́тельством Присноде́вы, скорбящих Утешительницы.

Си́лу целительную, еюже врачевал еси болящия во дни жизни Твоея земныя, Господи, и ныне излей на ны молитвами священомученика Сергия и вся душевныя наша недуги исцели.

Богородичен: Молящимся пред честными иконами Твоими, Дево Мати, подавай вся, яже ко спасению потребная, можеши бо, яко Мати Всемогущаго Бога.

Седа́лен, глас 8.

В хра́ме Божии стоя́ще, мучениче святе, мольбы возсылаем ти и, заступника непреоборима тя имеюще, со упованием глаго́лем: сподо́би нас предстательством твоим пред Богом обрести ве́лию ми́лость, Се́ргие, о́тче наш.

Сла́ва, и ны́не, Богоро́дичен:

В храме стояще славы Твоея, на Небеси стояти мним, Богородице, Дверь Небесная, отверзи нам двери милости Твоея.

Песнь 4

Ирмо́с: *Седя́й в Сла́ве на Престо́ле Божества́/ во о́блаце ле́гце,/ прии́де Иису́с Пребоже́ственный/ Нетле́нною Дла́нию и спасе́ зову́щия:/ сла́ва, Христе́, си́ле Твое́й.*

Моли́ся за ны, священному́чениче Се́ргие, да не тща бу́дет в нас благода́ть Бо́жия, но да потрудимся во сла́ву Его́, не́мощи на́ша препобеждающе.

Го́споду Бо́гу Твоему́ Еди́ному, во Святей Троице покланяемому, послужи́л еси́, свя́те Се́ргие, Той бо бе хвала́ твоя́ и Бог твой, и сотвори́ тебе́ вся сла́вная и просла́ви пред Ангелы и челове́ки.

Помози́ молитвенником твои́м, Се́ргие свя́те, да сотвори́м плоды́, досто́йныя покая́ния, и и́стинная ча́да Авраа́мова яви́мся, и на ло́не его́ почи́ем с тобо́ю во ве́ки.

Богородичен: Ма́рфино благоде́лание и Мари́ино благове́рие да́руй нам соверши́ти, Де́во Свята́я, да во обои́х преуспе́вше, Небе́сная насле́дим.

Песнь 5

Ирмо́с: *Ны́не воста́ну, проро́чески рече́ Бог,/ ны́не просла́влюся, ны́не вознесу́ся,/ па́дшаго прие́м от Де́вы/ и к све́ту у́мному/ вознося́й Моего́ Божества́.*

Оста́вил еси́ вся вре́менная и вслед Спаси́теля Христа́ пошел еси, темже стори́цею прия́л еси́ мзду твою́ и живо́т ве́чный насле́дил еси́.

От пе́рваго часа́ даже до смерти добре потрудивыйся в виногра́де Господни, испроси и нам, поне во единыйнадесять час пришедшим, мзду спасения улучити.

Аще и умерщвлен был еси телом, священномучениче Сергие, обаче духом твоим козни диавольския посрамил еси, Христа имея крепкое прибежище.

Богородичен: Стена необоримая и Покров всемощный страдальцем Земли Русския явилася еси, Пресвятая Дево, темже Тя величаем.

Песнь 6

Ирмо́с: *Приидо́х во глубины́ морски́я,/ и потопи́ла мя есть бу́ря мно́гих грехо́в,/ но, я́ко Бог, из глубины́/ возведи́ живо́т мой,/ Мно́гомилостиве.*

И́стинный оте́ц и па́стырь де́тем твои́м и па́стве твое́й яви́лся еси́, Се́ргие богоблаже́нне, научи и нас образ благонравнаго жития чадом нашим подавати.

Ту́не дар свяще́нства прия́л еси́, о́тче Се́ргие, ту́не и язвы духовныя ча́д твои́х врачевал еси, темже мзду трудов твоих от Бога на Небесе́х воспри́ял еси.

В день славнаго пришествия Твоего, Милосе́рде Христе́, одесную Тебе стати сподоби нас предстательством достохвальнаго Сергия, кровь свою за Тя пролиявшаго.

Богородичен: Тя Предста́тельницу тве́рдую пред Богом стяжавше, Богороди́тельнице, к Тебе прибегаем и Тобою спасаемся, Де́во Ма́ти Божия.

Конда́к, глас 2:

Подо́бен: В моли́твах:

В страданиих твердаго исповедника,/ все упова́ние на Бо́га и Ма́терь Его́ возло́жшаго,/ восхвалим днесь Сергия добропобеднаго,/ иже, яко жертва непорочная,/ во всесожжение принесеся Единому Христу Богу,/ прославля́ющему святы́я Своя́.

И́кос:

От нечистых устен, обаче сердца любящаго, мученику Твоему, Господи, Сергию, днесь пение похвальное приносим, иже в житии́ своем словом и делом усердно Тебе послужи́ и за́поведи Твоя́ изря́дно сохрани. Егоже мольбы́ приими́ о нас, недосто́йных, вся бо возмо́жна Тебе́ Еди́ному, прославля́ющему святы́я Своя́.

Песнь 7

Ирмо́с: *Ю́ноши три в Вавило́не,/ веле́ние мучи́телево на бу́йство прело́жше,/ посреде́ пла́мене вопия́ху:/ благослове́н еси́, Го́споди,/ Бо́же оте́ц на́ших.*

Христа единаго насытитися желая, по вся дни Безкро́вную Же́ртву приноси́л еси́, отче Сергие, немолчно благословля́я Бо́га отце́в на́ших.

Мольба́м твои́м, Сергие богопослушне, благопослу́шна соделал еси́ Спа́са, Его́же послу́шают и мо́ре, и ве́тр, и вся́.

Еди́наго в Тро́ице Бо́га отце́в на́ших исповедуя, Тому в житии твоем даже до смерти верно послужил еси, священному́чениче Се́ргие.

Богородичен: Разори́ сове́ты супоста́т, борю́щих нас, и вознеси́ моли́твы за мир к Сы́ну и Бо́гу Твоему́, Де́во Благослове́нная.

Песнь 8

Ирмо́с*: Изба́вителю всех, Всеси́льне,/ посреде́ пла́мене благоче́ствовавшия,/ снизше́д, ороси́л еси́/ и научи́л еси́ пе́ти:/ вся дела́, благослови́те, по́йте Го́спода.*

Всу́е разруша́ли есте Це́рковь Бо́жию, законопресту́пницы нечестивии, сего́ ра́ди сы́нове ва́ши яви́шася вам судии́ и похвальное пение купно со всеми Сергию добропобедному приносят.

В кле́ти души́ твоея́ моли́лся еси́, свя́те Се́ргие: не введи́ нас в напа́сть, О́тче Небе́сный, но изба́ви на́с от лука́ваго.

Вку́пе со все́ми святы́ми, от ве́ка Бо́гу угоди́вшими, наипа́че же с пострада́вшими от безбожных в земли нашей, моли́ся, святе Се́ргие, Отечеству на́шему в ми́ре при́сно пребывати.

Богородичен: Прему́дрость и Сло́во в Твое́м чре́ве заче́нши неопа́льно, Мати Божия, миру родила еси мир содержа́щаго и во объятиих носила еси Пищедателя всех и Творца тва́ри.

Песнь 9

Ирмо́с: *Сокрове́нное Бо́жие неизрече́нное/ в Тебе́ соверша́ется я́вственное та́инство,/ Де́во Пречи́стая,/ и́бо Бог из Тебе́ воплоти́ся за милосе́рдие.// Те́мже Тя я́ко Богоро́дицу велича́ем.*

Святе Сергие добропобедне, вкупе с новомученики Бутовскими, соблюда́й ча́да твоя ненаве́тна от все́х зо́л вра́жиих и бу́ди нам защи́тник пред Престо́лом Судии́ и Бо́га нашего.

Инии тя поя́ша во дни ста́рости твоея, священному́чениче Се́ргие, и ведоша, а́може не хоте́л еси́. Те́мже у́бо и Бо́га просла́вил еси́ сме́ртию твое́ю, свя́те.

Во власти Твоей положивый времена и лета, Всесильне Господи, молитвами святаго Сергия и новомучеников Церкве Русския призри милостивно на ны, да речем с веселием: се время благоприятно, се день спасения.

Богородичен: Испове́дуем Тя, Де́во, Спаси́тельницу и Помо́щницу на́шу и вопием: помози́ нам в многомяте́жном сем житии́ и Ца́рствия Небе́снаго сподо́би хода́тайством Твои́м.

Свети́лен.

Мирско́е и́го разу́мно отве́рг, о́тче Се́ргие богому́дре, Христо́вы за́поведи соблю́л еси́ и страданьми твоими прича́стник Ца́рствия Небеснаго яви́лся еси́, темже моли Светодавца Бога спасти и просветити души наша.

Слава, и ныне, Богородичен:

О Тебе́ хва́лимся, Богороди́тельнице, и к Бо́гу Тя и́мамы теплую Предста́тельницу, темже молимся: Светом Незаходимым нас просвети, да прославим Христа, Свет нам показавшаго.

На хвали́тех стихи́ры на 4, глас 5.

Подо́бен: Ра́дуйся:

Новомучеником, творе́ние святи́теля Афана́сия Ковро́вскаго:

Прииди́те, Небе́снии предста́телие на́ши, к нам,/ ва́шего ча́ющим ми́лостивнаго посеще́ния,/ и изба́вите озло́бленныя мучи́тельскими преще́нии/ лю́таго неи́стовства неве́рных,/ от ни́хже, яко пле́нницы и на́зи, гони́ми есмы́,/ от ме́ста на ме́сто ча́сто преходя́ще/ и заблужда́юще в верте́пех и гора́х./ Уще́дрите у́бо, прехва́льнии,/ и да́руйте нам осла́бу,/ утоли́те бу́рю и угаси́те е́же на ны негодова́ние,/ Бо́га моля́ще,/ подаю́щаго ва́ми земли́ на́шей ве́лию ми́лость.

И святому Сергию, глас и подо́бен то́йже:

Ра́дуйся, священному́чениче Се́ргие,/ Оте́чества твоего́ и́стинный засту́пниче,/ в дому́ твое́м по за́поведем Госпо́дним пожи́вый/ и в них сро́дники и чада духовная ходи́ти научи́вый,/ залог священства добре сохранивый/ и кровию твоею Церковь Русскую украсивый./ Темже со умилением взываем:/ укрепи нас непорочно в заповедех Божиих ходити/ и верность Христу сохранити,/ подаю́щему ми́рови ве́лию ми́лость.

Ра́дуйся, священному́чениче Се́ргие,/ честны́й наш предста́телю и па́стырю./ Ты, благочестием утверди́в житие твое,/ яко домоправитель верный,/ хлебом жизни вечныя питал еси чада твоя;/ последи же, яко пастырь добрый,/ даже до крове за Христа пострадал еси./ Те́мже, кла́няющеся, тебе взываем:/ помози́ нам благочестие стяжати/ и Бога всем сердцем любити,/ подаю́щаго ми́рови ве́лию ми́лость.

Сла́ва, глас 6:

Всечестная память му́ченика Се́ргия приспе́,/ созывающи к веселию верныя,/ темже у́бо вси рцем:/ ра́дуйся, свети́льниче, су́щим во тьме,/ да́руяй нам све́тло и́стину узре́ти;/ радуйся, богомудрый пастырю,/ чада церковная Светом Евангелиа просвещаяй;/ радуйся, яко Жертву Безкровную благоговейне совершая,/ себе самаго в жертву живую принесл еси./ Прииди́ ныне посреде́ нас неви́димо/ и сподоби даро́в невеще́ственных,/ твой пра́здник пе́сньми совершающих.

И ны́не, Богоро́дичен, глас то́йже:

Богоро́дице, Ты еси́ Лоза́ и́стинная,/ возрасти́вшая нам Плод жи́вота,/ Тебе́ мо́лимся, моли́ся, Влады́чице,/ со святы́ми апо́столы и му́ченики/ поми́ловати ду́шы на́ша.

НА ЛИТУРГИ́И

Блаже́нна от кано́на, пе́сни 3-я и 6-я. Проки́мен, глас 7: Честна́ пред Го́сподем/ смерть преподо́бных Его́. Стих: Что́ возда́м Го́сподеви о всех, я́же воздаде́ ми? Апо́стол к Ри́мляном, зача́ло 99. Аллилу́иа, глас 2. Стих: Свяще́нницы Твои́ облеку́тся в пра́вду, и преподо́бнии Твои́ возра́дуются. Стих: Бог нам Прибе́жище и Си́ла, Помо́щник в ско́рбех, обре́тших ны зело́. Ева́нгелие Луки́, зача́ло 106. Прича́стен: В па́мять ве́чную бу́дет пра́ведник,/ от слу́ха зла не убои́тся.

Моли́тва

О, избра́нниче и уго́дниче Христо́в, священному́чениче Се́ргие, земли́ Московския благо́е прозябе́ние и кра́сный плод, Це́ркве Ру́сския сто́лп непоколеби́мый, сро́дников твои́х наставниче и Небесный предста́телю!

Ты от ю́ности твоея́ свяще́нства дар приим, пред престо́лом Вседержи́теля служение безпоро́чно совершал еси; егда же болезнь постиже тя, чу́дным предста́тельством Бо́жия Ма́тере со одра болезни твоея востал еси. Во дни же гоне́ния лю́таго ду́шу твою́ за Христа́ и люди положи́л еси и Жизни вечныя со всеми святыми сподобился еси.

Ны́не у́бо при́зри на нас, недост́ойных чад тво́их, умиле́нною душе́ю и сокруше́нным се́рдцем тя призыва́ющих. Бу́ди нам, яко благосе́рдый оте́ц и те́плый моли́твенник, и умоли Го́спода Бо́га, да прости́т согреше́ния наша и избавит а́довых уз и ве́чнаго муче́ния. Укрепи нас в вере, помози́ всегда творити волю Божию и научи, еже люби́ти Еди́наго Бо́га всем се́рдцем, все́ю душе́ю и все́ю кре́постию, а бли́жняго своего, я́ко себе́. Да, тако поживше, сподобимся вкупе с тобою непреста́нно прославляти всесвято́е и великоле́пое имя Пресвяты́я Тро́ицы, Отца́ и Сы́на и Свята́го Ду́ха во ве́ки веко́в. Ами́нь.